b'\n_START_ARTICLE_\nSayla\n_START_PARAGRAPH_\nSayla fou un estat tributari protegit a l\'ag\xc3\xa8ncia de Kathiawar, prant de Jhalawar, presid\xc3\xa8ncia de Bombai. La capital era Sayla situada a 22\xc2\xb0\xc2\xa032\xe2\x80\xb2\xc2\xa0N, 71\xc2\xb0\xc2\xa032\xe2\x80\xb2\xc2\xa0E a menys de 30\xc2\xa0km al sud-oest de Wadhwan i a la riba d\'un dip\xc3\xb2sit d\'aigua anomenat Manasarowar atribu\xc3\xaft a Sidhraj Jai-Singh, el fam\xc3\xb3s raja d\'Anhilvada. La poblaci\xc3\xb3 de la ciutat el 1901 era de 5.367 habitants i tenia un temple notable, anomenat de Ramchandra, constru\xc3\xaft per Lala Bhagat un b\xc3\xa0nia de principis del segle\xc2\xa0XIX._NEWLINE_El principat tenia una superf\xc3\xadcie de 575\xc2\xa0km\xc2\xb2 i una poblaci\xc3\xb3 el 1901 d\'11.661 habitants, repartits en una ciutat i 38 pobles. Els ingressos el 1902-1904 eren de 66.000 rupies. Era estat de tercera classe del Kathiawar i governat per rajputs jhales._NEWLINE_Ja \xc3\xa9s esmentada com una pargana de la regi\xc3\xb3 de Jhalawar a l\'Ain-i-Akbari; al segle\xc2\xa0XVIII va caure en mans dels kathis per\xc3\xb2 el jhala Sheshabhai (Sheshmalji), fill del cap d\'Halavad, va prendre possessi\xc3\xb3 de Sayla el 1751, i la va afegir a les "gires" (gira = districte) de Narichana i Liya, que havia obtingut en la seva lluita pel domini de Dhrangadhra. El va succeir Kakobhai, tamb\xc3\xa9 anomenat Vikmatsingh o Vakhatasingh (1794-1813), sota el qual es va signar el tractat amb els brit\xc3\xa0nics i es va fixar el tribut (1807). Els seus descendents van conservar el poder amb t\xc3\xadtol de thakurs, si b\xc3\xa9 en el regnat de Kerisingh (1839-1881) fou elevat a thakur sahib. El 1881 el tribut era de 1.551 lliures conjuntament al govern brit\xc3\xa0nic i al nawab de Junagarh.'